

    REPUBLIKA E SHQIPËRISË
GJYKATA E LARTË
KOLEGJI PENAL

Nr. 80001-00007-00-2025 Regj. Themeltar 
Nr. 00-2026-156 i Vendimit (30)

VENDIM
NË EMËR TË REPUBLIKËS

Kolegji Penal i Gjykatës së Lartë, i përbërë nga gjyqtarët:

Ilir PANDA	            Kryesues
Sokol BINAJ   	 Anëtar
Sandër SIMONI	 Anëtar

Sot, më datë 10.02.2026, mori në shqyrtim në dhomë këshillimi, çështjen penale nr. 80001-00007-00-2025 akti, që i’u përket:

KËRKUES:	Fatjon Çaushi 

OBJEKTI:	Bashkim të dënimeve të dhëna me vendimin nr.743, datë 05.10.2017, të Gjykatës së Rrethit Gjyqësor Elbasan, që përmban dënimin prej 12 vitesh burgim për kryerjen e veprave penale "Trafikim i të miturve", "Vjedhje me dhunë", kryer në bashkëpunim dhe "Vjedhje”, parashikuar nga nenet 128/b, 139-25 dhe 134/1 të Kodit Penal dhe vendim nr.37, datë 23.03.2021, të Gjykatës së Rrethit Gjyqësor Krujë, që përmban dënimin prej 8 muaj burgim për veprën penale "Futja ose mbajtja e sendeve në Institucionin e Ekzekutimit të Vendimeve me burgim", parashikuar nga neni 324/a/1 i Kodit Penal. Caktimin e një dënimi të vetëm në masën e 12 viteve duke  filluar vuajtja e dënimit nga data 06.10.2015.

BAZA LIGJORE:	Nenet 55, 56 të Kodit Penal. Nenet 470, 475 të Kodit të Procedurës Penale. Ligji nr. 79, datë 25.06.2020, “Për ekzekutimin e vendimeve penale.".


KOLEGJI PENAL I GJYKATËS SË LARTË

pasi dëgjoi relatimin e gjyqtarit Sokol Binaj dhe diskutoi në dhomë këshillimi çështjen në tërësi,

VËREN:

I. Rrethanat e çështjes

1. [bookmark: _Hlk140064276]Gjykata e Rrethit Gjyqësor Elbasan, me vendim të formës së prerë nr. 743, datë 20.10.2017, ka bashkuar dënimet e dhëna me vendimet nr. 790, datë 13.10.2016, nr. 140, datë 15.02.2016 dhe nr. 60, datë 06.05.2016, ndaj kërkuesit Fatjon Çaushi në një dënim të vetëm prej 12 vjet burgim, me fillim vuajtjeje nga data 06.10.2015, duke i llogaritur të gjitha periudhat e paraburgimit dhe ekzekutimit të masave të sigurimit. Gjykata e Rrethit Gjyqësor Elbasan, me vendimin nr. 432, datë 22.07.2020, marrë formë të prerë më 06.08.2020, ka deklaruar fajtor kërkuesin Fatjon Çaushi për veprat penale sipas neneve 283/1 dhe 324/a/1 të Kodit Penal dhe e ka dënuar përfundimisht me 4 vjet burgim. Gjykata e Rrethit Gjyqësor Krujë, me vendimin nr. 37, datë 23.03.2021, marrë formë të prerë më 18.04.2022, ka deklaruar fajtor kërkuesin Fatjon Çaushi për veprën penale sipas nenit 324/a/1 të Kodit Penal dhe e ka dënuar përfundimisht me 8 muaj burgim. I dënuari Fatjon Çaushi është vendosur në Institucionin e Ekzekutimit të Vendimeve Penale Berat, për vuajtjen e dënimit me burgim dhe për shkak të ekzistencës së disa vendimeve penale të formës së prerë në ngarkim të tij, ai ka kërkuar pranë Gjykatës së Shkallës së Parë të Juridiksionit të Përgjithshëm Berat, bashkimin e këtyre dënimeve dhe caktimin e një dënimi të vetëm për të. Me vendimin nr. 339 (2755), datë 14.11.2023, të Gjykatës së Shkallës së Shkallës së Parë të Juridiksionit të Përgjithshëm Berat është vendosur shpallja e moskompetencës tokësore të kësaj gjykate dhe janë dërguar aktet pranë Gjykatës së Shkallës së Parë të Juridiksionit të Përgjithshëm Tiranë si gjykatë kompetente.
2. [bookmark: _Hlk157027893]Gjykata e Shkallës së Parë të Juridiksionit të Përgjithshëm, Tiranë, me vendimin nr. 1531/291 Regj.Them., datë 11.06.2024, ka vendosur: “1.  Pranimin e kërkesës. 2. Bashkimin e pjesës së mbetur pavuajtur prej 2 vjet, 3 muaj e 11 ditë burgim, nga dënimi i caktuar me vendimin nr.743 (13-2017-4629), dt.05.10.2017, të Gjykatës së Rrethit Gjyqësor Elbasan, me dënimin prej 4 vjet burgim, të caktuar me vendimin nr.432 (13-2020-3385), dt.22.07.2020, të Gjykatës së Rrethit Gjyqësor Elbasan dhe me dënimin prej 8 muaj burgim, të caktuar me vendimin nr.37, dt.23.03.2021, të Gjykatës së Rrethit Gjyqësor Krujë, duke u caktuar për të dënuarin Fatjon Çaushi një dënim i vetëm prej 6 (gjashtë) vjet burgim, vuajtja e të cilit do të fillojë nga dt.08.05.2024.(…)”
3. Gjykata, ndër të tjera, ka arsyetuar se: “...Në rastin në gjykim, gjykata vlerëson se duhet të zbatohet rregulli i përgjithshëm për bashkimin e dënimeve, të parashikuar nga paragrafi i parë i nenit 55 të K. Penal, ku dënimi i vetëm duhet të përbëhet nga dënimi më i rëndë i shtuar. Gjykata arrin në këtë përfundim duke iu referuar faktit se i dënuari Fatjon Çaushi ka kryer në kohë të ndryshme disa vepra penale. Gjykata vlerëson se ky fakt tregon për rrezikshmëri të shtuar të të dënuarit Fatjon Çaushi, në funksion të procedurës së bashkimit të dënimeve të dhëna ndaj tij. Nga përmbajtja e vendimeve gjyqësore, të cilat kanë caktuar dënimet objekt i bashkimit, rezulton se dënimi i rëndë i dhënë ndaj të dënuarit Fatjon Çaushi është dënim prej 4 vjet burgim, i caktuar me vendimin nr.432 (13-2020-3385), dt.22.07.2020, të Gjykatës së Rrethit Gjyqësor Elbasan. Gjykata, duke iu referuar përmbajtjes së këtyre vendimeve, si edhe përmbajtjes së nenit 55/1 të K. Penal, vlerëson se në bashkim të dënimeve, ndaj të dënuarit Fatjon Çaushi, duhet të caktohet një dënim i vetëm prej 6 vjet burgim, vuajtja e të cilit do të fillojë të llogaritet nga data dt.08.05.2024 (data kur është bërë llogaritja e pjesës së mbetur të dënimit të caktuar me vendimin nr.743 (13-2017-4629), dt.05.10.2017, të Gjykatës së Rrethit Gjyqësor Elbasan). (...)”
4. Kundër këtij vendimi, nëpërmjet mbrojtësit, ka paraqitur ankim/apel  i dënuari Fatjon Çaushi, me të cilin ka kërkuar ndryshimin e vendimit.
5. Gjykata e Apelit të Juridiksionit të Përgjithshëm, me vendimin nr. 2235 (30-2024-7386), datë 15.10.2024, ka vendosur: “1. Mospranimin e ankimit kundër vendimit Nr.1531/291 Regj. Themeltar datë 11.06.2024 të Gjykatës së Shkallës së Parë të Juridiksionit të Përgjithshëm Tiranë. 2. Kundër këtij vendimi lejohet rekurs në Gjykatën e Lartë brenda 45 ditëve duke filluar ky afat nga e nesërmja e njoftimit të vendimit të gjykatës.”
6. Gjykata, ndër të tjera, ka arsyetuar se: “(...) Gjykata e Apelit të Juridiksionit të Përgjithshëm, pasi shqyrtoi aktet dhe provat e fashikullit të gjykimit, vendimin e gjykatës së shkallës së parë dhe shkaqet e ngritura në ankim, çmon se duhet vendosur mospranimi i ankimit të bërë nga ankuesi Fatjon Çaushi kundër vendimit nr.1531/291 Regj.Themeltar, datë 11.06.2024, të Gjykatës së Shkallës së Parë të Juridiksionit të Përgjithshëm Tiranë, për shkak se është bërë nga një avokat i palegjitimuar. Zgjedhja e mbrojtësit Armando Syri rezulton të jetë bërë nga kërkuesi Fatjon Çaushi nëpërmjet deklarimit në seancën gjyqësore të datës 15.02.2024. Nuk rezulton që i dënuari t'i ketë njohur mbrojtësit të zgjedhur prej tij të drejtën për të paraqitur ankim në gjykatën e apelit. Në rastin konkret rezulton se ankuesi në këtë proces i dënuari Fatjon Çaushi, ka qenë personalisht i pranishëm në gjykimin e zhvilluar në gjykatën e shkallës së parë dhe në kushtet e mungesës së përsëritur të avokatit të zgjedhur prej tij Armando Syri, pa shkaqe të justifikuara si në seancat e datës 30.04.2024, të datës 23.05.2024 si dhe të datës 11.06.2024, vetë kërkuesi ka kërkuar përfaqësimin e tij me avokat shteti. Gjykata ka caktuar kryesisht av. Alfred Haskaj. Në vlerësim të gjykatës ankuesi Fatjon Çaushi nëpërmjet deklarimit të tij në seancën e datës 11.06.2024, se kërkonte të mbrohej nga një avokat shteti, ka hequr dorë nga mbrojtësi i zgjedhur prej tij. Ankimi objekt shqyrtimi është depozituar dhe firmosur nga avokati Armando Syri i cili nuk paraqet asnjë akt përfaqësimi. Ndërkaq në seancën gjyqësore të datës 15.10.2024, nga ana e ankuesit Fatjon Çaushi është paraqitur deklaratë ku deklaron se nuk dëshiron të marrë pjesë në seancë dhe nuk shprehet në lidhje me përfaqësimin e tij nëse kërkon të përfaqësohet prej avokatit Armando Syri në cilësinë e mbrojtësit të zgjedhur prej tij. Në këto kushte, Gjykata e Apelit të Juridiksionit të Përgjithshëm bazuar në nenin 420, pika 1,, shkronja “a” të K.Pr.Penale vlerëson se duhet vendosur mospranimi i ankimit të bërë nga mbrojtësi i të dënuarit Fatjon Çaushi kundër vendimit të Gjykatës së Shkallës së Parë të Juridiksionit të Përgjithshëm Tiranë, për shkak se ankimi është paraqitur nga një mbrojtës i palegjitimuar.”
7. Kundër këtij vendimi, më datë 04.12.2024, ka paraqitur rekurs kërkuesi Fatjon Çaushi, me të cilin ka kërkuar: “Ndryshimin e vendimit nr.1531, datë 11.06.2024 të Gjykatës së Shkallës së Parë të Juridiksionit të Përgjithshëm, Tiranë dhe vendimit nr.2235, datë 15.10.2024 të Gjykatës së Apelit të Juridiksionit të Përgjithshëm, Tiranë në mënyrën si vijon: Deklarimi e shuarjes të dënimit me 6 muaj burgim të dhënë me vendimin nr.140, datë 15.02.2016 të Gjykatës së Rrethit Gjyqësor, Elbasan për shkak të përfitimit nga ligji nr. 141/2016 “Për Dhënie Amnistie. Deklarimi e shuarjes të dënimit të mbetur dhënë me vendimin nr.60, datë 06.05.2016 të Gjykatës të Shkallës së Parë të Krimeve të Rënda, Tiranë dhe vendimit nr.790, datë 13.10.2016 i Gjykatës së Rrethit Gjyqësor, Elbasan, të bashkuar me vendimin nr.743, datë 05.10.2017 të Gjykatës së Rrethit Gjyqësor, Elbasan me një dënim të vetëm prej 12 vjet burgim për shkak të përfitimit nga ligji nr.33/2024 "Për Dhënie Amnistie". Deklarimin e shuarjes të dënimit me 8 muaj burgim të dhënë me vendimin nr.37, datë 23.03.2021 të Gjykatës së Rrethit Gjyqësor, Krujë për shkak të përfitimit nga ligji nr.33/2024 “Për Dhënie Amnistie". Deklarimin pjesërisht të shuarjes të dënimit duke llogaritur si të shuar 1 vit e 6 muaj burgim nga dënimi me 4 vjet burgim të dhënë me vendimin nr.432, datë 22.07.2020 të Gjykatës së Rrethit Gjyqësor, Elbasan, për shkak të përfitimit nga ligji nr.33/2024 "Për Dhënie Amnistie", duke vazhduar ekzekutimi për pjesën e dënimit me burgim të pavuajtur prej 2 vjet e 6 muaj burgim. Rrëzimin e kërkimeve për bashkim dënimeve, për shkak të shuarjes së dënimeve.” Në rekurs në mënyrë të përmbledhur janë parashtruar këto shkaqe:
· Gjykata e apelit ka zhvilluar një proces jo të rregullt ligjor, duke cenuar të drejtën e aksesit, standardin e arsyetimit dhe barazinë para ligjit;
· Gjykata e apelit ka aplikuar gabimisht nenin 410/2 të Kodit të Procedurës Penale, i cili i referohet rasteve kur i pandehuri është deklaruar në mungesë dhe i është caktuar mbrojtës kryesisht. Në rastin konkret, ankuesi Fatjon Çaushi ka zgjedhur vetë mbrojtësin e tij me deklarim të shprehur para gjykatës, duke i dhënë atij të gjitha të drejtat ligjore. Për rrjedhojë, sipas neneve 50/1 dhe 410/1 të Kodit të Procedurës Penale, mbrojtësi i zgjedhur kishte legjitimitet të plotë për paraqitjen e ankimit.
· Terminologjia e përdorur nga gjykata e apelit se ankuesi “kërkonte të mbrohej nga një avokat shteti” dhe se kishte “hequr dorë nga mbrojtësi i zgjedhur” nuk gjen mbështetje në Kodit të Procedurës Penale apo në ligjin nr. 55/2018 “Për profesionin e avokatit”. 
· Gjykimi për bashkimin e dënimeve sipas neneve 470 - 480 të Kodit të Procedurës Penale nuk përfshihet në rastet e mbrojtjes së detyrueshme të parashikuara nga neni 49. Edhe nëse do të konsiderohej caktimi i një mbrojtësi sipas neneve 49 ose 49/a të Kodit, kjo nuk do të sillte automatikisht përjashtimin apo pavlefshmërinë e mbrojtësit të zgjedhur nga ankuesi.
· Në asnjë moment nuk ka pasur deklarim të shprehur për revokimin, heqjen dorë apo mospranimin e detyrës nga mbrojtësi i zgjedhur A.S. Ky është një interpretim ekstraprocedural që gjykata bën për të justifikuar vendimin.
· Ankuesi nuk e ka revokuar asnjëherë mbrojtësin e zgjedhur dhe as nuk ka zhvlerësuar ankimin e paraqitur prej tij. Përkundrazi, me prokurën e posaçme të datës 15.10.2024, ankuesi ka konfirmuar shprehimisht se ankimi është bërë me miratimin e tij dhe se mbrojtësi nuk është revokuar.
· Gjykata e apelit, ndonëse kishte mundësi ligjore për të përsëritur njoftimin ose për të siguruar paraqitjen e ankuesit, nuk i ka përdorur këto mjete. Si pasojë, është cenuar e drejta për akses në gjykatë, parimi i arsyetimit logjik të vendimit dhe barazia para ligjit, në kundërshtim me nenin 6 të KEDNJ dhe nenet 18 e 42 të Kushtetutës.
· Çështja mund të zgjidhet përfundimisht nga Kolegji Penal i Gjykatës së Lartë pa e kthyer për rigjykim, pasi shkeljet konstatojnë keqzbatim të ligjit procedural dhe material, pa nevojë për rivlerësim faktesh apo provash.

II. Vlerësimi i Kolegjit Penal

8. Kolegji Penal i Gjykatës së Lartë (në vijim Kolegji) vlerëson se, rekursi nga i gjykuari është paraqitur brenda afatit ligjor dhe në përputhje me formën e parashikuar në nenin 435 të Kodit të Procedurës Penale (në vijim KPP). Prokuroria është njoftuar për rekursin. Për sa më sipër, rekursi plotëson kriteret formale për t’u pranuar për shqyrtim.
9. Shkaqet e rekursit në Gjykatën e Lartë parashikohen nga neni 432 i Kodit të Procedurës Penale (KPP). Kjo dispozitë, në pikën 1 të saj, parashikon se: “1. Rekursi në Gjykatën e Lartë kundër vendimeve të Gjykatës së Apelit mund të bëhet për këto shkaqe: a) për mosrespektimin ose zbatimin e gabuar të ligjit material ose procedural, me rëndësi për njësimin ose zhvillimin e praktikës gjyqësore; b) për mosrespektimin ose zbatimin e gabuar të ligjit procedural me pasojë pavlefshmërinë e vendimit, pavlefshmërinë absolute të akteve ose papërdorshmërinë e provave; c) kur vendimi i ankimuar vjen në kundërshtim me praktikën e Kolegjit Penal ose të Kolegjeve të Bashkuara të Gjykatës së Lartë”. 
10. Nga aktet e administruara në dosje konstatohet se kërkuesi Fatjon Çaushi ka paraqitur pranë gjykatës së shkallës së parë një kërkesë për bashkimin e dënimeve, të nënshkruar personalisht prej tij. Në seancën e datës 14.11.2023, kërkuesi Fatjon Çaushi ka qenë i pranishëm personalisht dhe ka kërkuar të përfaqësohet nga av. Sh. S., ndërsa gjykata shpalli moskompetencën dhe dërgoi çështjen në Gjykatën e Shkallës së Parë Tiranë. Gjatë gjykimit në shkallën e parë, kërkuesi mungoi në disa seanca, duke kërkuar të përfaqësohej nga avokatët e tij të zgjedhur. Në datën 11.06.2024, gjykimi u zhvillua me avokat të caktuar kryesisht, dhe u shpall vendimi përfundimtar. Kundër këtij vendimi ka ushtruar të drejtën e ankimit kërkuesi Fatjon Çaushi. Gjykata e Apelit ka njoftuar kërkuesin Fatjon Caushi dhe mbrojtësin që ka nënshkruar dhe paraqitur ankimin, i cili ishte prezent, ndërsa kërkuesi ka deklaruar në IEVP se nuk do të marrë pjesë në seancën e datës 14.10.2024, pa u shprehur lidhur me përfaqësimin e tij nga mbrojtësi.
11. Gjykata e Apelit me vendimin objekt rekursi, ka vendosur mospranimin e ankimit, me arsyetimin se ankimi ishte paraqitur nga mbrojtësi pa pasur të deleguar nga kërkuesi Fatjon Caushi, të drejtën për ushtrimin e tij dhe, për rrjedhojë, mbrojtësi nuk legjitimohej për paraqitjen e ankimit. Gjykata e Apelit ka vlerësuar në thelb se, megjithëse e drejta e ankimit është një e drejtë themelore e garantuar nga Kushtetuta, KEDNJ dhe Kodi i Procedurës Penale, në rastin konkret ankimi i paraqitur kundër vendimit të gjykatës së shkallës së parë nuk plotësonte kushtet formale. Sipas Gjykatës së Apelit ankimi ishte depozituar nga mbrojtës i palegjitimuar për të përfaqësuar kërkuesin Fatjon Çaushi në shkallën e gjykimit në apel, pasi ky i fundit gjatë gjykimit në shkallë të parë, kishte hequr dorë nga mbrojtësi i zgjedhur dhe kishte kërkuar të përfaqësohej nga një avokat shteti, pa i dhënë më tej autorizim për ankim mbrojtësit të zgjedhur. Për këtë arsye, bazuar në nenin 420/1/a të KPP, Gjykata e Apelit vendosi mospranimin e ankimit, pa e shqyrtuar çështjen në themel.
12. Në rekursin objekt shqyrtimi, Kolegji vlerëson se ngrihen shkaqe ligjore të parashikuara në nenin 432 të KPP. Pretendohet se Gjykata e Apelit ka aplikuar gabimisht nenin 410/2 të KPP, duke mos njohur tagrin e mbrojtësit të zgjedhur nga ankuesi Fatjon Çaushi për paraqitjen e ankimit. Ankuesi ka konfirmuar shprehimisht se mbrojtësi i zgjedhur kishte legjitimitet për paraqitjen e ankimit dhe nuk e ka revokuar apo zhvlerësuar veprimin e tij. Në përputhje me nenet 50/1 dhe 410/1 të KPP, mbrojtësi i zgjedhur kishte legjitimitet të plotë për paraqitjen e ankimit, dhe interpretimi i gjykatës se ankuesi kishte hequr dorë nga mbrojtësi i zgjedhur nuk gjen mbështetje ligjore. Për këto arsye, sipas kërkuesit gjykata e apelit ka zhvilluar proces jo të rregullt ligjor, duke cenuar të drejtën e aksesit dhe standardin e arsyetimit. Këto shkaqe identifikohen me shkronjat “a” dhe “b” të nenit 432/1 të KPP (shkelje e ligjit procedural që ka rëndësi për zhvillimin e praktikës gjyqësore).
13. Kushtetuta, në nenin 43, parashikon se çdokush ka të drejtë të ankohet kundër një vendimi gjyqësor në një gjykatë më të lartë, përveçse kur në Kushtetutë parashikohet ndryshe. E drejta e ankimit kundër një vendimi gjyqësor, mbi bazën e parashikimit kushtetues, gjen zbatim edhe në dispozitat materiale e procedurale konkrete. Kjo e drejtë duhet kuptuar si mundësi e çdo individi për të pasur mjete të caktuara procedurale për të kundërshtuar vendimin e dhënë nga një gjykatë më e ulët në një gjykatë më të lartë, duke i garantuar individit të drejtën për t’u përballur me drejtësinë në të gjitha nivelet e saj (Shih vendimet e Gjykatës Kushtetuese nr.5, datë 06.03.2009; nr.14, datë 05.07.2005). Duhet theksuar se rasti në shqyrtim nuk është nga ata për të cilët në Kushtetutë parashikohet ndryshe. Pra, është e detyrueshme që të pandehurve të mos u mohohet e drejta e ankimit kundër vendimit të gjykatës së shkallës së parë. Neni 43 i Kushtetutës është në harmoni me nenin 2 të Protokollit shtesë nr. 7 të Konventës Evropiane të të Drejtave të Njeriut, sipas të cilit: “1. Çdo person i deklaruar fajtor nga një gjykatë për një shkelje penale ka të drejtë të paraqesë për shqyrtim përpara një juridiksioni më të lartë deklarimin e fajësisë ose dënimin. Ushtrimi i kësaj të drejte, duke përfshirë shkaqet për të cilat ajo mund të ushtrohet, janë të përcaktuara me ligj.” 
14. Duke iu referuar dispozitave përkatëse të Kodit të Procedurës Penale, vërehet se me ligj të pandehurve u njihet dhe u garantohet e drejta e ankimit. Në lidhje me të drejtën e ankimit, është tashmë praktikë e konsoliduar nga Gjykata e Lartë[footnoteRef:1], që mbështetet nga jurisprudenca kushtetuese[footnoteRef:2] se kjo është një e drejtë personale e të pandehurit dhe se nuk mund të zëvendësohet nga mbrojtësi, pa një delegim prej të përfaqësuarit (të pandehurit).  [1:  Vendimi Unifikues i Gjykatës së Lartë, nr. 1/2014.]  [2:  Vendimi 30/2010 i Gjykatës Kushtetuese, ku ndër të tjera theksohet: “Gjykata çmon se e drejta e të pandehurit për të marrë pjesë në gjykim, si dhe për të zgjedhur përfaqësuesit ligjorë është një e drejtë kushtetuese vetjake, e cila nuk mund të transferohet te familjarët. Po ashtu, parashikimi në nenin 48/3 për mundësinë e familjarëve për të pajisur me prokurë mbrojtësin e të pandehurit nuk nënkupton transferimin e të drejtës për të zgjedhur mbrojtësin nga i pandehuri te familjarët, por nënkupton edhe ushtrimin e vullnetit të këtij të pandehurit, nëpërmjet familjarëve. Me fjalë të tjera, i pandehuri e ushtron këtë të drejtë vetjake nëpërmjet familjarëve të tij, të cilët kanë mundësinë objektive për të kontaktuar me avokatë, në mënyrë që këta të fundit të shqyrtojnë mundësinë për të marrë cilësinë e mbrojtësit ligjor të të pandehurit. Në këto kushte, në qoftë se ka mospërputhje ndërmjet vullnetit të të pandehurit dhe vullnetit të familjarëve të tij, që kanë keqinterpretuar vullnetin e të pandehurit ose kanë pasur një vullnet të ndryshëm për mbrojtësin ligjor, duhet të  mbizotërojë vullneti i të pandehurit, i cili në çdo rast mund të refuzojë ose shkarkojë mbrojtësin e zgjedhur nga familjarët”] 

15. Kolegji Penal i Gjykatës së Lartë, në praktikën e tij[footnoteRef:3], në lidhje me paraqitjen e ankimit vetëm me nënshkrimin e mbrojtësit, ka arsyetuar se sipas nenit 410 të KPP, të vlerësuar dhe në harmoni me dispozita të tjera të këtij Kodi, e drejta e të pandehurit (edhe e atij që është gjykuar në mungesë) për të bërë ankim kundër vendimit gjyqësor është një e drejtë që i rezervohet personalisht të pandehurit dhe askujt tjetër (me përjashtim të kujdestarit të të pandehurit). Kjo e drejtë, e njohur dhe e garantuar në ligj, mund të ushtrohet ose jo, sipas vullnetit të lirë dhe disponimit të vetë të pandehurit. Qëllimi në këtë rast është që të mos i “uzurpohet” pa pëlqimin e tij e drejta e ushtrimit të ankimit titullarit të vetëm të saj, të pandehurit, si në zgjedhjen nëse do ta ushtrojë këtë të drejtë, ashtu edhe lidhur me përmbajtjen e saj, apo strategjinë e mbrojtjes. Gjithashtu, synohet të parandalohet kryerja e proceseve të kota, ndërkohë që i pandehuri mund të ushtrojë të drejta procedurale siç janë kërkesa për rishikim, kërkesa për rivendosje në afat. Së fundmi synohet të parandalohet edhe cenimi i të drejtave të të pandehurit, siç mund të jenë parashkrimi i ekzekutimit të vendimit etj. Në kapitullin “Mbrojtësi i të pandehurit”, KPP në nenin 48 të tij ka parashikuar të drejtën e të pandehurit për të zgjedhur mbrojtësin e tij në një proces penal, po kështu dhe mënyrën e zgjedhjes “me deklarim të bërë para organit procedues ose me akt të dhënë mbrojtësit...”.  Neni 50 i këtij Kodi “Shtrirja e të drejtave të të pandehurit te mbrojtësi” në pikën 1 të tij parashikon se, “Mbrojtësi ka të drejtat që ligji i njeh të pandehurit, përveç atyre që i rezervohen personalisht këtij të fundit”. Ndërsa, neni 410, i KPP në pikën 1 të tij, parashikon se, “1. I pandehuri mund të bëjë ankim vetë ose nëpërmjet mbrojtësit të tij.”  [3:  Shih vendimin nr. 00-2023-2140 (360), datë 21.12.2023, të Kolegjit Penal të Gjykatës së Lartë.] 

16. Në interpretim të këtyre dispozitave del se mbrojtësi i të pandehurit si subjekt procedural i merr tagrat nga personi (i pandehuri) që mbron (përfaqëson) në një procedim penal. Megjithëse sipas dispozitave të ligjit procedural penal në kuptim të përgjithshëm, mbrojtësi si subjekt procedural gëzon të drejtat që ligji i njeh të pandehurit, pika “1”, e nenit 50 të KPP, i kufizon këto të drejta, “përveç atyre që i rezervohen personalisht këtij të fundit”. Në këtë kontekst, kur ndaj një vendimi zgjidhet të ushtrohet ankim, e drejta e ankimit në një shkallë më të lartë gjykimi është nga ato të drejta të cilat i rezervohen personalisht të pandehurit dhe si e tillë ky tagër duhet t’i jepet mbrojtësit të zgjedhur nga i pandehuri në mënyrë të shprehur.  Kjo do të thotë që gjykata ka detyrim të verifikojë nëse e drejta e ankimit nga ana e mbrojtësit është ushtruar sipas vullnetit dhe tagrit të dhënë nga ana e të pandehurit, në përputhje me nenin 48 të KPP. Nëse i pandehuri do të shprehë kundërshtimin e tij lidhur me veprimin e kryer nga mbrojtësi (paraqitjen e ankimit kundër vendimit të gjykatës së shkallës së parë), sipas nenit 50/3 të KPP, i ka të gjitha mundësitë që me deklarim të shprehur ta zhvleftësojë këtë veprim të kryer nga mbrojtësi dhe para se të merret një vendim nga gjykata e apelit lidhur me ankimin në fjalë (e drejtë kjo që i njihet të pandehurit sipas nenit 50/3[footnoteRef:4] të KPP).  [4:  “I pandehuri mund të zhvleftësojë, me deklarim të shprehur, veprimin e kryer nga mbrojtësi para se të jetë marrë një vendim nga gjykata lidhur me këtë veprim.”] 

17. Në rastin objekt shqyrtimi rezulton se ankimi kundër vendimit të gjykatës së shkallës së parë është paraqitur nga mbrojtësi i kërkuesit Fatjon Caushi. Nga aktet e dosjes rezulton gjithashtu se kërkuesi nuk është paraqitur personalisht në gjykimin në apel dhe ka shprehur në mënyrë të qartë vullnetin për të mos marrë pjesë në seancë. Megjithatë, ai nuk ka bërë asnjë deklarim të shprehur lidhur me përfaqësimin e tij në këtë fazë procedurale, duke mos konfirmuar në mënyrë të shprehur nëse ishte apo jo dakord me ankimin e ushtruar nga mbrojtësi i tij. Në këto kushte, rezulton se gjykata e apelit nuk ka verifikuar në mënyrë të kujdesshme nëse e drejta e ankimit nga ana e mbrojtësit është ushtruar në përputhje me vullnetin dhe tagrin e dhënë nga kërkuesi Fatjon Çaushi, në kuptim të nenit 48 të KPP.
18. Pa verifikuar nëse kërkuesi Fatjon Çaushi i kishte njohur mbrojtësit të tij të drejtën për paraqitjen e ankimit dhe nëse e konfirmonte personalisht ushtrimin e kësaj të drejte, gjykata e apelit, në zbatim të gabuar të ligjit procedural penal, ka arritur në përfundimin se ndodhej në kushtet e nenit 420/1/a të KPP. Në rast se kërkuesi Fatjon Çaushi nuk do të ishte dakord me veprimin e kryer nga mbrojtësi, konkretisht me paraqitjen e ankimit, ai kishte të gjitha mundësitë ligjore që, në përputhje me nenin 50/3 të KPP, ta zhvleftësonte këtë veprim me deklarim të shprehur, përpara se gjykata e apelit të merrte një vendim lidhur me ankimin në fjalë.
19. Kolegji vlerëson se, disponimi i gjykatës së apelit për mospranimin e ankimit përbën një qasje tepër formaliste, e cila cenon thelbin e së drejtës për mbrojtje dhe të drejtës për një ankim efektiv. Nga përmbajtja e neneve 48, 49, 55 dhe 57 të KPP rezulton qartë se mbrojtja nuk mund të mbetet asnjëherë e pagarantuar nga një avokat dhe se dorëheqja, revokimi apo mungesa e mbrojtësit të zgjedhur nuk sjell efekt juridik pa u garantuar më parë mbrojtja me një mbrojtës tjetër, përfshirë edhe mbrojtësin e caktuar kryesisht.
20. Në rastin konkret, edhe pse kërkuesi Fatjon Çaushi gjatë gjykimit në shkallë të parë, ka kërkuar caktimin e një avokati shteti dhe gjykata ka proceduar me caktimin e tij, ky fakt nuk përjashton automatikisht mbrojtësin e zgjedhur, për sa kohë mungon një deklarim i shprehur dhe i qartë për revokimin e tij, në kuptim të nenit 55 të KPP. Vetë kërkesa për mbrojtje kryesisht, e diktuar nga mungesa e përsëritur e mbrojtësit të zgjedhur në seancat gjyqësore në shkallë të parë, duhet interpretuar si një masë për garantimin e së drejtës për mbrojtje dhe jo si heqje dorë apo revokim të mbrojtësit të zgjedhur.
21. Neni 50 i KPP parashikon se mbrojtësi ushtron të gjitha të drejtat që ligji ia njeh të pandehurit, përfshirë edhe të drejtën e ankimit, përveç atyre që i rezervohen personalisht këtij të fundit. Po ashtu, neni 410/1 i KPP është i qartë në parashikimin se i pandehuri mund të bëjë ankim vetë ose nëpërmjet mbrojtësit të tij, pa qenë e nevojshme një autorizim i posaçëm, përveç rastit të vendimit të dhënë në mungesë, situatë e cila nuk ekziston në rastin konkret, pasi kërkuesi ka qenë i pranishëm në gjykimin e zhvilluar në shkallë të parë.
22. Edhe sikur të pranohej se ekzistonte paqartësi mbi legjitimitetin e mbrojtësit që ka nënshkruar dhe paraqitur ankimin, gjykata e apelit, në funksion të garantimit të së drejtës kushtetuese të ankimit, të sanksionuar nga neni 43 i Kushtetutës dhe neni 2 i Protokollit nr. 7 të KEDNJ, duhej të kishte zgjedhur interpretimin më favorizues për ushtrimin e kësaj të drejte, duke kërkuar sqarimin e vullnetit të kërkuesit Fatjon Çaushi ose duke verifikuar përfaqësimin, e jo duke vendosur apriori mospranimin e ankimit.
23. Në rrethanat e rastit konkret, jo vetëm që kërkuesi Fatjon Çaushi, nuk ka zhvleftësuar veprimin e kryer nga mbrojtësi, por si titullar i së drejtës së ankimit, ai as nuk është pyetur dhe as nuk është vënë në dijeni në mënyrë formale për të shprehur vullnetin e tij lidhur me ankimin e ushtruar. Në kushtet kur kërkuesi Fatjon Çaushi nuk është paraqitur në seancë, por njëkohësisht nuk ka shprehur vullnet për zgjedhjen e një përfaqësuesi tjetër dhe nuk ka kundërshtuar ankimin e paraqitur, mund të konsiderohet se ai, në mënyrë implicite, ka qenë dakord me ushtrimin e ankimit nga ana e mbrojtësit.
24. Për sa më sipër, ndonëse formalisht gjykata e apelit është mbështetur në nenin 420/1/a të KPP, mënyra e zgjidhjes së çështjes ka cenuar parimin e aksesit efektiv në gjykatë dhe të drejtën e ankimit, duke i dhënë përparësi formalizmit mbi thelbin e mbrojtjes. Në këto kushte, Kolegji vlerëson se vendimmarrja e gjykatës së apelit është marrë në zbatim të gabuar të ligjit procedural penal, nenit 420, shkronja “a” të KPP dhe për pasojë ka vend për cenimin e saj. Kolegji vlerëson se rekursi i paraqitur përmbush kërkesat e nenit 432 pika “1”, shkronja “a” dhe “b” e KPP, pasi shkelja e ligjit procedural penal në këtë rast është e tillë që ka rëndësi për zhvillimin e praktikës gjyqësore dhe sjell pavlefshmërinë e vendimit të ankimuar, pasi ka cenuar të drejtën e kërkuesit për tu mbrojtur dhe për të ushtruar efektivisht ankimin dhe aksesin në gjykatë.

PËR KËTO ARSYE,

Kolegji Penal i Gjykatës së Lartë, mbështetur në nenin 441, pika 1, shkronja “c”, të Kodit të Procedurës Penale,

VENDOSI:

[bookmark: _Hlk148525761]Prishjen e vendimit nr. 2235 (30-2024-7386), datë 15.10.2024, të Gjykatës së Apelit të Juridiksionit të Përgjithshëm dhe dërgimin e akteve për rishqyrtim në këtë gjykatë, me të njëjtin trup gjykues.

						Tiranë, më 10.02.2026

